

idrettspolitisk Dokument for
asker idrettsråd
2017

Sendes på høring til idrettslagene

med frist for innspill 15. september 2017

INNHOLDSFORTEGNELSE

1. Asker idrettsråds plandokumenter
2. Idrettsglede for alle
3. Idrettens verdigrunnlag
4. Formål og oppgaver
5. Asker – Norges idrettsbygd
6. Idrettspolitiske mål
	1. Skape økt aktivitetsnivå i befolkningen
	2. Sikre god anleggsutvikling
	3. Utvikle asker som idrettsdestinasjon
	4. Stimulere til utvikling av idrettslagene
7. Idrettens samfunnsbidrag
	1. Idrettens egenverdi
	2. Verdien av frivillig arbeid i Askeridretten

# ASKER IDRETTSRÅDS PLANDOKUMENTER

Asker Idrettsråd idrettspolitiske dokument 2017 er den første utgaven av en strategisk plan for Asker idrettsråd. Denne planen tar også for seg temaer som har gyldighet langt ut over 4 års perioden, som visjon, formål og virksomhetside. I tillegg inneholder planen konkrete mål vi ønsker å nå i perioden.

Asker Idrettsråds Idrettspolitiske dokument 2017 bygger blant annet på:

* Norges Idrettsforbund Idrettspolitisk dokument 2015-2019
* Lovnorm Asker idrettsråd av 15. mars 2016
* Asker Kommune Kommunedelplan for idrett, friluftsliv og fysisk aktivitet 2016-2028.
* Samarbeidsavtalen mellom Asker Kommune og Asker Idrettsråd

Asker idrettsråds Idrettspolitiske dokument er et viktig verktøy for idrettsrådet i kommunika-sjonen både med administrasjonen og folkevalgte i Asker kommune, og med idrettslagene.

I tillegg har Asker Idrettsråd to styringsverktøy, som begge bygger på samme visjon og verdisett:

1. Årlig handlingsplan
2. Årshjul – oversikt over faste planer, aktiviteter og prosesser

# IDRETTSGLEDE FOR ALLE

Visjonen «Idrettsglede for alle» skal prege organisasjonsarbeidet og aktivitetspolitikken til idrettsrådet. Alle skal få utøve sin idrett ut fra sine ønsker og behov.

«Idrettsglede for alle» er en krevende ambisjon, og skal være den viktigste drivkraften for de som deltar. Den utfordrer både den enkelte og fellesskapet. Vi har først lykkes når alle føler seg velkomne, og når samhold og ekte glede preger hverdagen i idrettslagene.

Aktivitetstilbudet og de som deltar, skal gjenspeile mangfoldet i Askersamfunnet. Gleden ved å mestre er viktig for alle. Alle som deltar er like viktige, uansett prestasjonsnivå.

Toppidretten skal være grensesprengende og skape store prestasjoner innenfor rammen av en ren idrett og fair play. Asker skal oppleve stolthet og glede over hva våre beste utøvere presterer.

# IDRETTENS VERDIGRUNNLAG

Norsk idrett har åtte grunnverdier som skal ligge til grunn for idrettsorganisasjonenes arbeid. Asker idrettsråd bygger all sin aktivitet og sitt arbeid på de samme grunnverdiene.

Aktivitetsverdier: glede, fellesskap, helse og ærlighet

Organisasjonsverdier: frivillighet, demokrati, lojalitet og likeverd

# FORMÅL OG OPPGAVER

Idrettsrådet skal arbeide for best mulig forhold for idretten i Asker. Idrettsrådet skal være en arena for samarbeid mellom lagene, mellom lagene og de kommunale myndigheter og mellom lagene og idrettskretsen.

Idrettsrådet skal:

* styrke idrettens rolle og rammevilkår i lokalsamfunnet
* foreta prioriteringer på vegne av idrettslagene
* dokumentere og synliggjøre idrettens lokale omfang samt utvikle lokale idrettspolitiske handlingsprogram og
* være møteplass og utviklingsarena i skjæringspunktet mellom offentlig og frivillig virke

# ”ASKER – NORGES IDRETTSBYGD”

Asker har et rikt og mangfoldig tilbud av idrettsaktiviteter. Totalt 62 idrettslag med 67 ulike idretter vitner om god bredde – samtidig som mange utøvere hevder seg på toppnivå, med hele 182 nasjonale og internasjonale mesterskapsgull i 2016.

Asker kommune har totalt 108 idrettsanlegg, blant annet 36 små og store fotballbaner, åtte flerbrukshaller, to svømmehaller, to ishaller og en turnhall. Tilgang til anlegg er likevel et knapphetsgode og en flaskehals for muligheten til å optimalisere aktivitetsnivået til Askers befolkning.

Asker idrettsråd setter søkelyset på de mange mulighetene som ligger i idrettens egenverdi, nytteverdi og samfunnsverdi. Ved å arbeide systematisk og målrettet med disse aspektene ser Asker idrettsråd mot visjonen ”Asker - Norges idrettsbygd”

Asker kommune og Askeridretten har en unik mulighet for å sette seg på kartet som Norges idrettsbygd:

* et bredt spekter av bredde- og toppidrett
* godt organiserte idrettslag (styre, frivillige og ansatte i administrasjon og trenerapparatet)
* nært og godt samarbeid mellom kommunen og idretten
* godt utbygget med idrettsanlegg, også nærmiljøanlegg, og ambisiøse planer om blant annet ny ishall, sykkelvelodrom, matcharena for fotball.
* Norges mest folkerike kommune uten bystatus, med lang kystlinje og store grøntområder
* sentralt plassert på Østlandet
* et aktivt næringsliv, og variert og godt utbygget reiseliv
* en befolkning som er over gjennomsnittet aktive

Asker Idrettsråd (AIR) vil arbeide for å nå visjonen om å bli Norges idrettsbygd for å sikre idrettsglede og felleskap på alle nivåer. AIRs idrettspolitiske strategier er å:

* **Skape økt aktivitetsnivå i befolkningen**
* **Sikre god anleggsutvikling**
* **Utvikle Asker som en idrettsdestinasjon**

# IDRETTSPOLITISKE MÅL

For å nå de overordnede strategiene har AIR satt fokus på følgende idrettspolitiske mål, som idretten trenger politikernes og administrasjonens bidrag for å få løst:

**6.1 SKAPE ØKT AKTIVITETSNIVÅ I BEFOLKNINGEN**Norsk idretts visjon er ”idrettsglede for alle”. Med dette vil man bidra til at alle mennesker skal gis mulighet til å utøve idrett ut fra sine ønsker og behov. Idrettsgleden skal være den fremste drivkraften for alle som deltar. AIR skal arbeide for å legge forholdene til rette for å nå NIFs visjon på lokal plan.

”Bli med ut, ut og lek, så kan du bli supersprek” - dette er slagordet for kommunens vedtatte kommunedelplan for idrett, fysisk aktivitet og friluftsliv 2016-28. Å definere bygda vår som en idrettsbygd og satse på arrangement underbygger dette slagordet.

**AIR mener at** kommunen må legge til rette for at flest mulig som ønsker drive idrett får mulighet til dette i et bredest mulig spekter av idretter

* Utvidede, gratis åpningstider i helger og ferier
* Støtteordninger til klubbene må forsterkes for å bidra til lavest mulig kostnadsnivå
* Informasjonsmateriell og kommunikasjonsplattformer må etableres for å formidle eksisterende aktivitetstilbud

**AIR mener at** idretten har mulighet for å gi de mest kostnadseffektive aktivitets- tilbudene og trenger kommunens bidrag for å gjøre det enkelt å være frivillig

* Forenkling av rapportering/søknadsprosesser
* Tilrettelegge for felles administrasjonsressurs i/for idrettslagene
* Tilrettelegge for ansatte i idretten etter modell fra Kulturskolen
* Profesjonalisere og sentralisere kommunikasjonen med frivilligheten (én dør og ett kontaktpunkt etter modell av Asker Velferdslab)

**AIR mener at** kommunen må sikre forutsigbarhet for idretten

* Bruk/utnyttelse av anlegg
* Drift av idrettsanlegg
* Tilskuddsordninger

**AIR mener at** det må legges bedre til rette for å drive toppidrett i kommunen

* Etablere/videreføre idrettslinjer ved ungdomsskolene
* Bidra til å støtte toppidrettslinjer og/eller toppidrettsgymnas i Asker
* Sikre bredest mulig anleggsdekning
* Sikre gode støtteordninger der man ser at det er nødvendig å trene andre steder enn i Asker (juniornivå)

**6.2 SIKRE GOD ANLEGGS UTVIKLING**Den organiserte idretten er en arena for aktivitet, mestring, inkludering og glede. Idrettsanlegg er en premiss for å kunne drive organisert aktivitet på det nivået idrettsorganisasjonene bedriver.

**AIR mener at** kommunen må sikre optimal utnyttelse av eksisterende anleggsportefølje

* Gratis tilgang i kommunale anlegg utover dagens åpningstider
* Tilpasset vedlikehold som forlenger levetiden på det enkelte anlegg

**AIR mener at** kommunen og idretten sammen må legge til rette for å satse på idretter som bruker naturen

* Felles plan for bruk av naturen som idrettsanlegg der dette er egnet
* Etablere egen støtteordning som motiverer til samhandling mellom idretts- og friluftsorganisasjoner til beste for en mer aktiv befolkning

**AIR mener at** kommunen og idretten i større grad må samhandle om å bygge og drifte idrettsanlegg

* Etablere modeller for kostnadseffektiv drift som idretten er tjent med
* Innføre forskuttering av spillemidler
* Idretten i større grad skal bygge, eie og drifte idrettsanleggene

**AIR mener at** kommunen må avsette mer midler til anleggsutvikling

* Tilskuddspott til AIR for utvikling av mindre idrettsanlegg må økes gradvis til 10 mill./år
* Asker kommune og Asker idrettsråd må sammen utarbeide en behovsanalyse som legges til grunn for planlagt anleggsutvikling

**AIR mener at** kommunen må se på alternativ finansiering og byggemetode ved anleggsbygging

* Kommunen må i større grad bygge billigere anlegg også når de store anleggene skal etableres (eksempelvis flerbrukshaller ved skoler)
* Kommunen må vurdere å bygge idrettsanlegg som ikke er spillemiddelberettiget dersom dette er beste og rimeligste alternativ for idretten

**6.3 UTVIKLE ASKER SOM EN IDRETTS DESTINASJON**Flere større og mindre idrettsarrangementer i kommunen vil være positivt for innbyggerne og ikke minst for næringsliv og næringsutvikling.

Idrettsarrangementer skaper aktivitet, kompetanse, stolthet og glede. Idrettsarrangementer bidrar til økonomisk verdiskapning hos dem som selger tjenester direkte til arrangementene og til de som får økt omsetning som følge av aktiviteten. Større arrangementer utøser anleggsutbygging, frivillighet, rekruttering, samhold og identitet.

Idretten er en betydningsfull økonomisk drivkraft ved å bidra til arbeidsplasser og lokal utvikling, samtidig som den er en viktig arena for frivillighet.

Verdien av det frivillige arbeidet i idretten er veldokumentert. I tillegg utløser den frivillige sektoren en betydelig andel av omsetningen i sportsbransjen (tekstil, utsyr, treningssenter, mm).

**AIR mener at** kommunen og idretten må lage felles plan for å utvikle Asker som idrettsdestinasjon.

* Etablere prosjekt ”idrett som næring” med deltagere fra idrett, næringsliv, kommune og reiseliv

**AIR mener at** kommunen og idrettsrådet sammen må utvikle arrangementskompetanse

* Oppsøke kommuner som kan være referanser, eksempelvis Herning i DK
* Etablere ”beste praksis” håndbok for idrettslagene

**AIR mener at** kommunen og idretten må lage en plan for å få et nasjonalanlegg til kommunen

**6.4 STIMULERE TIL UTVIKLING AV IDRETTSLAGENE**

AIRskal, gjennom AIR Forum og andre møteplasser, legge til rette og stimulere idrettslagene til å:

* Modernisere lagene slik at det blir enklere å delta
* Utvikle bærekraftige idrettslag, med kostnadsbevisst og effektiv organisasjon med tilstrekkelig kapasitet og kompetanse
* Redusere økonomiske hindringer for barn og unges deltagelse
* Har kontinuerlig fokus på etikk- og antidopingarbeid
* Redusere økonomiske hindringer for barn og unges deltagelse
* Arbeide for en åpen og inkluderende idrett
* Styrke Asker som toppidrettsbygd
* Bli det mest attraktive treningsfellesskapet for voksne
* Engasjere flere kvinner og unge i trener- og lederroller
* Ta hensyn til naturen, klimaet og miljøet
* Arbeide for en åpen og inkluderende idrett

# IDRETTENS SAMFUNNSBIDRAG

**7.1 Idrettens egenverdi**

Idrettens egenverdi kommer til uttrykk i den spontane idrettsgleden, i gleden over å være i bevegelse og gjennom den sosiale tilhørigheten som idretten gir. Idretten spiller en betydelig rolle som arena for utvikling av egen fysisk og psykisk helse.

Gjennomfysisk aktivitet lærer utøverne å kjenne seg selv og se sine muligheter og begrensninger.

* 1. **Verdien av frivillig arbeid i Askeridretten**

Akershus Idrettskrets har beregnet at verdien av det frivillige arbeidet i idretten i fylket har en verdi på kr. 2 183 mill. pr år. Med 10,5% av idrettslagenes medlemskap blir verdien av det frivillige idrettsarbeid i Asker rundt kr. 230 mill. AIR har startet et eget prosjekt for nærmere å vurdere idrettens samfunnsbidrag i Asker



*Ved samarbeid om å innfri målsettingene i dette dokumentet vil Askers befolkning bli enda mer aktive, frivilligheten vil blomstre, næringslivet vil ha en ny og viktig samarbeidspartner og Asker kommune vil få et omdømme som dyktig gjennomfører av større og mindre idrettsarrangementer.*

*Asker idrettsråd vil arbeide for visjonen ”Asker – Norges idrettsbygd”.*